Pastoor, medepligtiges dán verhoor oor mensehandelTimothy Omotoso, Lusanda Solani en Zukiswa Sitho in die hof. Foto: ANA. Die Nigeriese pastoor en die twee vroue wat daarvan beskuldig word dat hulle hom glo gehelp het om meisies vir mensehandel en seksuele misbruik te werf het Donderdag in die Port Elizabeth-hooggeregshof vir ŉ voorverhoor verskyn. Timothy Omotoso (58), wat op 20 April verlede jaar in hegtenis geneem is op aanklagte van mensehandel, het glo kerke in Port Elizabeth, Kaapstad, Johannesburg en die Verenigde Koninkryk bestuur, en het na bewering meer as 30 meisies en vroue van verskeie takke van dié kerke na ŉ huis in Umhlanga, KwaZulu-Natal, geneem waar hy hulle glo seksueel misbruik het. Volgens die staat was die beweerde slagoffers tot so jonk as 13 jaar oud. Hy staan ook tereg op aanklagte van verkragting en vyf aanklagte van bedrog omdat hy glo onwettig in die land is. Lusanda Solani (36) van Durban en Zukiswa Sitho (28) van Port Elizabeth het reeds skuld ontken op aanklagte wat mensehandel en seksuele misbruik insluit. Solani en Sitho het glo die meisies van reg oor die land gewerf en hul bewegings gemonitor in die huise waar hulle aangehou is. Al drie beskuldigdes word verteenwoordig deur Peter Daubermann. Die openbare galery was Donderdag volgepak en ŉ sterk polisieteenwoordigheid het geheers. Groepe ondersteuners van die pastoor het buite die hof byeengekom en gesing en hom geloof. Regter Dayalin Chetty het aangetoon dat al die partye gereed is om met die verhoor te begin. Die verhoor sal na verwagting 8 Oktober voortgaan. Omotoso se aansoeke om borgtog is op twee vorige geleenthede van die hand gewys aangesien hy as ŉ vlugrisiko bestempel is. Die vroue is in November verlede jaar in hegtenis geneem en is tans uit op borgtog van R2 000.